Stropery van perlemoen en kreef buite beheer in OverstrandDie perlemoen wat tydens ‘n vorige klopjag gevind is. (Foto: Facebook/ Overstrand-munisipaliteit) Byna ŉ halfmiljoen perlemoen en krewe is die afgelope vyf jaar in die Overstrand-streek van die Wes-Kaap gestroop. Die minister van polisie, Bheki Cele, het dié getalle onthul in antwoord op ŉ parlementêre vraag van die Demokratiese Alliansie. Oor die afgelope vyf jaar is daar tydens polisiebedrywighede beslag gelê op 441 847 perlemoen, 15 089 kreefsterte en 8 301 krewe in die belangrike mariene ekostelsels van Gansbaai, Hangklip, Pringlebaai, Hawston, Kleinmond en Hermanus. Die voorraad is op ŉ veiling terugverkoop aan die publiek deur die departement van omgewingsake, bosbou en visserye om fondse in te samel. Dave Bryant, die DA se skaduminister oor omgewingsake, sê dit is nog meer kommerwekkend dat dié statistieke slegs ŉ breukdeel verteenwoordig van die ware getalle van perlemoen en kreef wat gestroop word. “Die departement doen nie genoeg om die stropery van dié twee spesies te bestuur en te monitor nie. Die onlangse begroting het bevestig dat daar boonop ŉ afname is in die getal personeel wat fokus op teenstropingsprogramme aan die Suid-Afrikaans kus.” Bryant sê dit lyk of die departement bloot moed opgegee het in die stryd teen die stropery van perlemoen en kreef. “Die departement se huidige strategie is skynbaar om bloot toe te laat dat dié spesies uitsterf in die hoop dat dit die verwante kwessies wat met onwettige handel, bendes en dwelmmiddels verband hou, sal versag.” Hy sê dit is baie duidelik dat die ANC-regering nie kwessies wat met die oseane verband hou, behoorlik op sy eie kan bestuur nie. “Die DA benadruk ons versoek om verantwoordelikheid vir vissery en die beskerming van mariene hulpbronne af te wentel na bevoegde plaaslike owerhede soos dié in die DA-bestuurde Wes-Kaap.”